Atletisme als Jocs Olímpics d'estiu de 1908 - marató masculina
La marató masculina va ser una de les proves disputades durant els Jocs Olímpics de Londres de 1908. La cursa es va disputar en 24 de juliol de 1908. Johnny Hayes en fou el vencedor, després que Dorando Pietri fos desqualificat per haver rebut assistència durant la cursa. Per primera vegada en una marató olímpica la distància fou de 26 milles i 385 iardes o, cosa que és equivalent, 42.195 metres, distància que no s'acabaria imposant oficialment fins a 1921. 75 competidors foren inscrits per prendre-hi part, però sols 55, en representació de 16 països, la van començar. Finalitzaren la cursa 27 atletes en representació d'11 països.